FÆLLES HOLDNING af 26. oktober 1998 fastlagt af Rådet på grundlag af artikel J.2 i traktaten om Den Europæiske Union, om Den Europæiske Unions bidrag til fremme af ikke-spredning og tillidsskabelse i den Sydøstasiatiske region (98/606/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Det Europæiske Råd vedtog den 15. og 16. juni 1998 i Cardiff konklusioner om Indiens og Pakistans atomprøvesprængninger;

Rådet vedtog erklæringer om de indiske og pakistanske atomprøvesprængninger den 25. maj og den 8.-9. juni 1998;

disse konklusioner og erklæringer indeholdt navnlig en opfordring til såvel Indien som Pakistan om at undertegne den nuværende udgave af CTBT og at tage skridt til at ratificere den, om offentligt at bekræfte, at de har til hensigt at udøve streng kontrol med eksport af materiale, udstyr og teknologi, der kontrolleres under den triggerliste og den liste over varer med dobbelt anvendelse, som Gruppen af Leverandører af Nukleart Materiale har udarbejdet, og under Missile Technology Control Regime-bilaget, om at forpligte sig til hverken at samle nukleare våben eller at opstille sådanne våben på fremføringsmidler og til at ophøre med at udvikle og opstille ballistiske missiler, der kan fremføre atomsprænghoveder;

i disse erklæringer bekræfter Den Europæiske Union også, at den fuldt ud går ind for traktaten om ikke-spredning af kernevåben (NPT) som en hjørnesten i den globale ikke-spredningsordning og som det altafgørende grundlag for den fortsatte atomnedrustning, og erklærer, at dens mål fortsat er, at alle lande, herunder Indien og Pakistan, skal være tilsluttet den nuværende udgave af NPT uden ændringer;

De Forenede Nationers Sikkerhedsråd fordømte i resolution nr. 1172 af 6. juni 1998 Indiens og Pakistans nukleare prøvesprængninger;

den 11. august 1998 vedtog nedrustningskonferencen at nedsætte et ad hoc-udvalg med henblik på at føre forhandlinger om en ikke-diskriminerende multilateral samt internationalt og reelt kontrollerbar traktat om forbud mod fremstilling af fissilt materiale til kernevåben eller andre nukleare sprænglegemer -

FASTLAGT FØLGENDE FÆLLES HOLDNING:

Artikel 1

Formålet med denne fælles holdning er at bidrage til ikke-spredning af nukleare og ballistiske missiler i Sydøstasien samt til tillidsskabelse og konfliktforebyggelse efter de indiske og pakistanske atomprøvesprængninger i maj 1998.

Artikel 2

1. Den Europæiske Union fremmer og støtter især det internationale samfunds bestræbelser på at fremme målsætningerne om ikke-spredning for så vidt angår eksport af materiale, udstyr og teknologi, der kontrolleres under den triggerliste og den liste over varer med dobbelt anvendelse, som Gruppen af Leverandører af Nukleart Materiale har udarbejdet, og under Missile Technology Control Regime-bilaget.

2. Med henblik herpå støtter Den Europæiske Union samtidig det internationale samfunds bestræbelser på at styrke tillidsskabelsen mellem Indien og Pakistan og i regionen generelt.

Artikel 3

Den Europæiske Unions støtte omfatter:

- et aktivt EU-bidrag under bilaterale møder med Indien og Pakistan samt i internationale fora, hvor spørgsmålet behandles

- fremme af samt finansielle bidrag og idéer til forskellige seminarer og andre initiativer, der tager sigte på at styrke tillidsskabelsen og at fremme målsætningerne om ikke-spredning af atom- og missilteknologi i Sydøstasien og en bredere asiatisk sammenhæng

- teknisk bistand til begge lande vedrørende gennemførelse og forvaltning af eksportkontrolordninger

- aktive forbindelser med europæiske tænketanke for at fremme en øget gensidig forståelse for holdninger til ikke-spredning og en politisk metode til konfliktløsning.

Artikel 4

Rådet træffer i hvert enkelt tilfælde afgørelse om prioriteter, ordninger og finansielle bidrag til initiativerne i artikel 3.

Artikel 5

Rådet noterer sig, at Kommissionen har til hensigt at rette sin indsats mod opfyldelsen af målene og prioriteringerne i denne fælles holdning, i givet fald under anvendelse af passende fællesskabsforanstaltninger.

Artikel 6

Rådet vil tage gennemførelsen af denne fælles holdning op til fornyet overvejelse med henblik på at overveje muligheden for yderligere foranstaltninger fra Den Europæiske Unions side.

Artikel 7

Denne fælles holdning træder i kraft på dagen for vedtagelsen.

Den offentliggøres i Tidende.

Udfærdiget i Luxembourg, den 26. oktober 1998.

På Rådets vegne

W. SCHÜSSEL

Formand